**અગ્નિહોત્રી શુકદેવપ્રસાદ ગૌરીશંકર વ્યાસ**

 સાબરકાંઠા જીલ્લાના નાનકડા ગામ ‘રાયગઢ’ માં તેમનો જન્મ સન 1927માં થયો. મૂળવતન પણ સાબરકાંઠા જીલ્લાનું જ ગામ ‘બોલુંદરા’. પ્રાથમિક શિક્ષણની શરૂઆત બોલુંદરા ખાતેથી થઇ. અને ત્યાર બાદ નડીઆદથી SSC સુધીનો અભ્યાસ કર્યો. પેઢી દર પેઢી ચાલી આવતી જ્યોતિષશાસ્ત્રની પરંપરા આગળ જાળવવા તેઓ વારાણસી (ઉત્તરપ્રદેશ) ખાતે વધુ અભ્યાસ માટે ગયા. અભ્યાસની સાથે સાથે વારાણસીમાં ગુર્જર વિદ્યાર્થી પરિષદની સ્થાપના કરી. ગુજરાત અને રાજસ્થાનથી સંસ્કૃત ભણવા આવતા વિદ્યાર્થીઓને રહેવા માટે મકાનની અને નિ:શુલ્ક ભોજન મળે તેની વ્યવસ્થા કરી.

વિદ્વાનોની ભૂમિ વારાણસીમાં તેઓએ નવ વર્ષ અભ્યાસ કર્યો અને જ્યોતિષાચાર્યની પદવી ગવર્નમેન્ટ સંસ્કૃત કોલેજ ખાતેથી મેળવી. જ્યોતિષના “સિદ્ધાંત” તથા “ફલિત” એમ બન્ને વિભાગોમાં “જ્યોતિષાચાર્ય” થયા. જ્યોતિષશાસ્ત્રના અભ્યાસ સાથે સાથે તેઓએ આર્ટ્સનો કોલેજનો અભ્યાસ ચાલુ રાખ્યો. તે સમયના ફરજિયાત એવા અંગ્રેજી માધ્યમમાં તેઓએ પ્રાચીન ભારતીય ઇતિહાસ તથા પોલિટીક્સ સાથે બી.એ. ની ડીગ્રી પ્રાપ્ત કરી. સાથે સાથે વાસ્તુશાસ્ત્ર-ખગોળશાસ્ત્ર-યોગશાસ્ત્ર અને કર્મકાંડ વગેરેનો ગહન અભ્યાસ કર્યો.

તેઓએ વારાણસી ખાતે સંસ્કૃત કોલેજના વિદ્યાર્થી પરિષદના અધ્યક્ષ તથા સેક્રેટરી તરીકે સમગ્ર અભ્યાસકાળ દરમિયાન સેવા આપી.

9 વર્ષના લાંબા અભ્યાસ બાદ સન 1954થી તેઓએ નડીઆદ રહેવાનું શરૂ કર્યું. પોતાના અનેકવિધ શાસ્ત્રોના – મુખ્યત્વે જ્યોતિષશાસ્ત્રના જ્ઞાન વડે તેઓએ તેમને મળવા આવતી વ્યક્તિઓને ઉન્નતિકારક તથા જીવનોપયોગી માર્ગદર્શન આપવાનુ શરૂ કર્યુ.

પ્રત્યક્ષ ગણિત તથા સિદ્ધાંત ગણિતના ઉંડા અભ્યાસને કારણે તેઓએ પંચાંગ ગણિત પણ તૈયાર કરવા માંડ્યુ. તે સમયે “જીવનધારા-બાલસાથી” પંચાંગનું ગણિત તથા ફલાદેશ પણ તેઓએ આપવા માંડ્યુ. તેમની વિદ્વત્તા અને શાસ્ત્રોના અગાધ જ્ઞાનને કારણે તેઓની લોકપ્રિયતા વધવા માંડી.

તેમના પિતાશ્રી સ્વ. અગ્નિહોત્રી ગૌરીશંકર વ્યાસ પણ જ્યોતિષશાસ્ત્રના પ્રખર જ્ઞાતા હતા. સાથે સાથે તેઓએ વર્ષોથી ચાલી આવતી યજ્ઞનારાયણની “અગ્નિહોત્રી” પરંપરા પણ જાળવી હતી. સને 1965ના ડીસેમ્બર માસમાં તેઓ બ્રહ્મલીન થયા ત્યાર બાદ અગ્નિહોત્રની પરંપરા જાળવી રાખવા તથા આગળ જાળવવા, તેઓએ પોતે અગ્નિહોત્રની દીક્ષા લીધી. ગમે તેવી કઠિન પરિસ્થિતિમાં કોઇપણ સ્થળે તેઓ અગ્નિહોત્ર અંગભૂત યજ્ઞનારાયણનો સાયં-પ્રાત: હોમ કરતાં. આમ, સ્થળ-કાળ તેમની અગ્નિહોત્રની આરાધનામાં બાધરૂપ બની શકતા નહિ. અગ્નિહોત્રના અનેક નિયમોનું ન કેવળ ચુસ્તપણે પાલન કરતા અપિતુ અન્યોને માટે આદર્શરૂપ તેવુ વૈદિકજીવન સ્વાભાવિક રીતે જીવતા અને આજ દિન સુધી અટલપણે જીવી રહ્યા છે.

સને 1956 માં અમદાવાદ ખાતે વેધશાળા (એસ્ટ્રોનોમિકલ ઓબ્ઝર્વેટરી)ની સ્થાપના કરી. સ્વ. હરિહરભાઇ ભટ્ટ તથા સ્વ. મણિશંકર શર્મા પણ લોકોપયોગી કાર્યમાં તેમના સહભાગી બન્યા. વેદોમાં વર્ણવેલ ખગોળશાસ્ત્રનું સંશોધન તથા ભારતભરનાં પંચાંગોમાં એક વાક્યતા જળવાય તેવો વેધશાળાનો મુખ્ય ઉદ્દેશ હતો. પંચાંગોના ગણિતમાં એક વાક્યતા જળવાય તે માટે સને 1977માં અમદાવાદ ખાતે “અખિલ ભારતીય પંચાંગ પરિષદ”નું આયોજન કર્યુ. ભારતભરમાંથી વિદ્વાન પંચાંગ જ્યોતિષકર્તા આ પરિષદમાં આવ્યા તે સમયે ભારતભરમાં વેધશાળા દ્વારા તૈયાર કરાવેલ સર્વપ્રથમ કોમ્પ્યુટર પર ગણેલ “વેધશાળા પંચ વર્ષિય પંચાંગ” વિદ્વાનો સમક્ષ રજૂ કર્યુ.

વેધશાળાના વિકાસ માટે તેઓના પ્રયત્નોથી સન 1975માં ઉદયપુર (રાજસ્થાન) ખાતે ફતેસાગર સરોવરમાં “વેધશાળા ઉદયપુર સોલર ઓબ્ઝર્વેટરી” (VUSO)ની સ્થાપના કરવામાં આવી. મુખ્ય નિયામક તરીકે સ્વ. ડૉ અરવિંદ ભટ્ટનાગરે સેવાઓ આપી. સૂર્યના બિંબમાં થતા પરિવર્તનોની પૃથ્વિના વાતાવરણ પર થતી અસરો જાણવા માટે ઉદયપુર વેધશાળાની સ્થાપના કરવામાં આવી હતી. ઉદયપુર વેધશાળા અંતર્ગત સન 1979 માં ભારતીય, અમેરિકન તથા અન્ય વિદેશી ખગોળશાસ્ત્રીઓની “ઇન્ડો યુ.એસ.વર્કશોપ ઓન સોલર બીહેવીયર”નું આયોજન કરવામાં આવ્યુ. વર્કશોપ માટે આવેલ વિદ્વાન ખગોળશાસ્ત્રીઓ સાથે તેઓએ ભારતીય વૈદિક ખગોળશાસ્ત્રનો આધુનિક સમયના ખગોળશાસ્ત્ર સાથે સમન્વય કરવા માટે ચર્ચા વિચારણા કરી. આ વર્કશોપ બાદ તેઓએ અમેરિકા જઇને ત્યાંની જુદી જુદી વેધશાળાઓની મુલાકાત લીધી. ભારતીય ખગોળશાસ્ત્રના જ્ઞાનની સમજૂતી આપવા અમેરિકા ખાતે યોજાતી પરિષદોમાં પોતાના પેપર્સ રજૂ કર્યા. આમ, ભારતીય પ્રાચીન વિદ્યાઓનું ગૌરવ અનેક રીતે વધાર્યુ.

વિશ્વ વિખ્યાત અંબાજી ખાતે આવેલ અંબાજી માતાના મંદિરના તથા વિસ્તારના વહીવટ માટે ગુજરાત સરકાર દ્વારા નિમવામાં આવેલી “અંબાજી ટેમ્પલ કમિટિ”ના તેઓ સન 1972થી 1984ના બાર વર્ષના લાંબા સમય સુધી સભ્ય હતા. મંદિરના જીર્ણોદ્ધાર તથા વિકાસ માટે તેઓએ વાસ્તુશાસ્ત્ર, જ્યોતિષશાસ્ત્ર, ભૂસ્તરશાસ્ત્ર તથા ભારતીય સંસ્કૃતિની જાળવણી માટે યોગ્ય માર્ગદર્શન આપ્યુ. અંબાજી માતાની નિત્ય પૂજા તથા વિશિષ્ટપૂજા માટેના શાસ્ત્રીય ક્રમ નક્કી કરવા માટે પણ માર્ગદર્શન આપ્યુ. જે મૂજબ આજે પણ માતાજીની પૂજા થઇ રહી છે.

શામળાજી ખાતે આવેલા પ્રસિદ્ધ શામળાજી વિષ્ણુ મંદિરના તથા ગામના વિકાસ માટેના “શામળાજી વિષ્ણુ મંદિર ટ્રસ્ટ”માં તેઓએ સન 1966થી 1984 સુધી 18 વર્ષના લાંબા સમય માટે ટ્રસ્ટી તરીકે સેવાઓ આપી. શામળાજી વિષ્ણુ મંદિરનો જીર્ણોદ્ધાર કરવાની જરૂરિયાત જણાતા તેઓએ તે સમયના ખ્યાતનામ મફતલાલ ગ્રુપ સાથેના પોતાના સંબંધો દ્વારા આ કાર્ય શરૂ કરાવ્યુ. જીર્ણોદ્ધારના આ સમગ્ર સમય દરમિયાન તેઓએ સક્રીય રસ લઇને, મંદિરની વારંવાર મુલાકત લઇને, શાસ્ત્રીય માર્ગદર્શન પૂરૂ પાડ્યુ. મંદિરમાં ભગવાન શામળાજીની પ્રાચીન વૈદિક પરંપરા મુજબ દૈનિક તથા રાજોપચાર પૂજાનો ક્રમ નક્કી કરીને તે મુજબ પૂજા થાય તેની ગોઠવણ કરી.

માનનીય ચેરિટી કમિશ્નર શ્રી, અમદાવાદ દ્વારા નિમવામાં આવેલી દક્ષિણ ગુજરાતના ચેરિટિ ટ્રસ્ટોના વિકાસ માટેની સલાહકાર કમિટિમાં પણ તેઓ સભ્ય તરીકે સેવાઓ આપી ચુક્યા છે.

 જગપ્રસિદ્ધ ઉમિયામાતાજી, (મુ. ઉંઝા) કે જે કડવાપાટીદાર જ્ઞાતિની કુળદેવી પણ છે, તે મંદિરના જીર્ણોદ્ધારને સને 1975માં 1800 વર્ષ પૂરા થયા. તે સમયે મંદિરની કમિટિ દ્વારા આયોજીત “અઢારમી શતાબ્દિ મહોત્સવ” નિમિત્તે આયોજીત સહસ્ત્ર ચંડી યાગનું આચાર્યપદ શોભાવ્યુ. દુનિયાના ખૂણે ખૂણે થી લગભગ પચાસ લાખ શ્રદ્ધાળુઓએ આ ઉત્સવની ઉજવણીમા ભાગ લીધો. હમણા જ થોડા સમય પહેલા સન 2009માં ઉમિયામાતાજીનો “અઢારમી શતાબ્દિનો રજત જયંતિ મહોત્સવ” ઉજવાયો તે સમયે પણ ઉમિયા માતાજી ટેમ્પલ કમિટિ દ્વારા સહસ્ત્ર ચંડીયાગ રાખવામાં આવ્યો હતો જેમાં તેઓએ 82 વર્ષની વયે આચાર્ય પદ શોભાવ્યુ હતુ તે સમય દરમિયાન ગણેશયાગ, મારૂતિયાગ, મહારૂદ્રયાગ વગેરે મહોત્સવ પણ સાથે સાથે ઉજવાયા હતા. આ સમયે ભારતમાંથી તથા સમગ્ર વિશ્વમાંથી એંશી લાખથી પણ વધુ ભાવિકોએ દર્શનનો લાભ લીધો હતો.

કર્મભૂમિ નડીઆદ ખાતે આવેલા પ્રસિદ્ધ સંતરામ મંદિર સાથે તેઓ ગાઢ રીતે સંકળાયેલા છે. પૂજ્યશ્રી જાનકીદસજી મહારાજ, પૂજ્યશ્રી નારાયણદાસજી મહારાજ તથા હાલના ગાદીપતિ પૂજ્ય શ્રી રામદાસજી મહારાજ સાથે ગાઢ નિકટતા છે. સંતરામ મંદિરના સાર્ધશતાબ્દિ મહોત્સવથી પ્રારંભ કરીને સંતરામ મંદિરનાં નાના-મોટા પ્રસંગોમાં, પોતાના પ્રસંગો સમજીને, જવાબદારી લેતા. નડીઆદ ખાતે સંતરામ મંદિરનાં જીર્ણોદ્ધાર બાદ “નવ નિર્મિત શિખર પ્રતિષ્ઠા મહોત્સવ” તથા તે સમયે સંતરામ મંદિર દ્વારા આયોજીત મહા વિષ્ણુયાગનું એમ બન્ને મહોત્સવનુ આચાર્ય પદ શોભાવ્યુ હતુ.

સને 1992માં મુ. કરમસદ (જી. આણંદ) ખાતે પ્રસિદ્ધ બાપેશ્વર મહાદેવ પ્રતિષ્ઠાન દ્વારા આયોજીત “અભિષેકાત્મક એવં હોમાત્મક અતિરૂદ્ર યાગ”નું પણ આચાર્ય પદ શોભાવ્યુ હતુ. તે યજ્ઞની અંતર્ગત અઢાર પુરાણો તથા બધા વેદોના પારાયણો પણ થયા.

સુરત ખાતે નવનિર્મિત ઉમિયાધામ ખાતે ઉમિયા માતાજીની પ્રતિષ્ઠા મહોત્સવ તથા તે સમયે યોજાયેલ “સહસ્ત્રચંડી યાગ”નાં પણ તેઓ આચાર્ય હતા.

સને 2003માં તેઓનું ભારતીય સંસ્કૃતિના પ્રખર જ્ઞાતા તરીકે તે સમયના મહામહિમ રાજ્યપાલશ્રી કૈલાશપતિ મિશ્ર દ્વારા વડોદરા ખાતે સન્માન કરવામાં આવ્યુ હતુ.

ભારતીય સંસ્કૃતિની સેવાની સાથે સાથે તેઓ પોતાના મૂળવતન બોલુંદરા, કે જ્યાં યજ્ઞનારાયણની પવિત્ર અને વિશાળ યજ્ઞશાળા આવેલી છે, તથા તેની આજુબાજુ સાબરકાંઠા જીલ્લાના નાના મોટા અનેક આદિવાસી ગામોમાં વિકાસ માટે પ્રયત્નશીલ રહ્યા છે. બોલુંદરા ખાતે કેળવણી ક્ષેત્રે બાલમંદિર, પ્રાથમિકશાળા-માધ્યમિકશાળાના મકાનો માટે જમીન દાનમાં આપી તથા મકાનોના બાંધકામમાં ખૂબ આર્થિક મદદરૂપ થયા. તે સિવાય ગામમાં રસ્તાઓ, નદી ઉપરના પુલના બાંધકામમાં તથા વારિગૃહ જેવી ગ્રામજનોની પ્રાથમિક જરૂરિયાતો પૂરી કરવામાં પણ મદદરૂપ થયા. આજુબાજુના ગામોમાં પણ સ્કૂલમા ઓરડા બનાવવા, પશુઓને પાણી પીવાના હવાડાના બાંધકામમાં, જરૂરિયાતમંદોને વૈદકીય સારવાર અપાવવામાં, શૈક્ષણિક શિષ્યવૃત્તિ આપવા, પ્રસંગોપાત આર્થિક મદદ કેવામાં, એમ અનેકવિધ સેવાઓ, પ્રસિદ્ધ મફતલાલગ્રુપના સહકારથી, કરીને સમાજોપયોગી કાર્યો કર્યા છે.

ભારતની પ્રાચીન વૈદિક પરંપરાની જાળવણી માટે પ્રાચીન ગુરૂકુલ પરંપરાથી ચાલતી સંસ્કૃત પાઠશાળાઓને મદદ કરી છે તથા હાલમાં સન 2010માં બોલુંદરા ખાતે ગુજરાત સરકાર માન્ય “શ્રી કૃષ્ણાશ્રમ વૈદિક પાઠશાળા”નો પ્રારંભ કર્યો. શાસ્ત્રીય જ્ઞાન સાથે સાથે કોમ્પ્યુટર શિક્ષણ જેવુ આધુનિક જ્ઞાન આપીને તેજસ્વી વિદ્યાર્થીઓ તૈયાર કરવા પ્રયત્નશીલ છે.

તેમની પરંપરાગત અગ્નિહોત્રની દીક્ષા અંતર્ગત ભગવાન યજ્ઞનારાયણના પ્રાગ્ટ્યના – જન્મ જયંતિના 100મા વર્ષમાં “યજ્ઞનારાયણ પ્રાગટ્ય શતાબ્દિ મહોત્સવ” ઉજવ્યો. સન 2007માં 100મા વર્ષના પ્રારંભમાં ઘણા વૈદિક યાગ જેમકે ઇષ્ટિયાગ, વૈશ્વાનરયાગ, નવકુંડી મહાવિષ્ણુયાગ ના આયોજન કરવામાં આવ્યા. તેઓ યજ્ઞાદિ ધર્મકાર્યોમાં શાસ્ત્રીય મર્યાદાઓનુ સંપૂર્ણ સમ્માન કરે છે. સાથે સાથે શ્રીમદ્ ભાગવત સપ્તાહ તથા ભાગવતના એક સો આઠ પારાયણનુ મહોત્સવમાં આયોજન કરવામાં આવ્યુ. જેમાં વક્તા તરીકે અમદાવાદ, સોલા સ્થિત ભાગવત વિદ્યાપીઠના ભાગવત ઋષિએ ભાવિકોને કથાનુ રસપાન કરાવ્યુ.

વૈદિક સંસ્કૃતિમાં વર્ણવેલ ચાર વેદો પૈકી શુક્લ યજુર્વેદની સંહિતાનુ તેઓએ પ્રસિદ્ધ વિદ્વાનો માનનીય નર્મદાશંકર વેદપાઠી (અમદાવાદ) તથા માનનીય શ્રી ઘનશ્યામ ભાઇ ગોર (નડીઆદ) દ્વારા સસ્વર વિડિયોગ્રાફી કરી તેની ડી.વી.ડી. બનાવી. સન 2007ના બોલુંદરા ખાતેના શતાબ્દિ મહોત્સવ દરમિયાન યજુર્વેદ સંહિતાની આ ડી.વી.ડી.નું તે સમયના મહામહિમ રાજ્યપાલશ્રી નવલકિશોર શર્માજી દ્વારા વિમોચન કરાવ્યુ. આ રીતે વૈદિક સંસ્કૃતિનો પ્રાચીન વારસો જળવાઇ રહે તે માટે પણ તેઓ પ્રયત્નશીલ છે. તે સમયના કેન્દ્રીય રાજ્ય પેટ્રોલિયમ પ્રધાન શ્રી દિનશા પટેલ પણ દર્શનાર્થે પધારેલા. સંતરામ મંદિર નડીઆદના મહંતશ્રીઓ સહિત અનેક સંત મહંતો પ્રત્યક્ષ ઉપસ્થિત રહ્યા અને તેમના આશીર્વચનોનો લાભ ભક્તોને મળ્યો.

2008માં બોલુંદરા ખાતે યજ્ઞનારાયણ પ્રાગટ્ય શતાબ્દિ વર્ષનો સમાપન મહોત્સવ આયોજીત કરવામાં આવ્યો. આ સમયે પણ “નવકુંડી મહા વિષ્ણુયાગ”નું આયોજન કરવાની સાથે સાથે નવ દિવસની રામાયાણની કથાનું આયોજન કરવામાં આવ્યુ. જેમાં ભાગવત વિદ્યાપીઠના માનનીય ભાગવતઋષિએ કથાનુ રસપાન કરાવ્યુ અને શ્રોતાઓને ભાવવિભોર કર્યા. રામાયણ કથાના પ્રસંગની અંતર્ગત, અગ્નિહોત્રની યજ્ઞશાળાના જીર્ણોદ્ધાર સમયના સંકલ્પની પરિપૂર્તિ સમાન, હજારો ભક્તો દ્વારા લિખીત 12 કરોડ “ૐ નમો ભગવતે વાસુદેવાય” મંત્રનું, નડીઆદના સંતરામ મંદિરના મહંતશ્રીઓના વરદ હસ્તે મંત્રકૂપમાં સ્થાપન કરવામા આવ્યુ. સાબરકાંઠા જીલ્લાના સંતોનું સંત સમ્મેલન કરવામાં આવ્યુ. આ સમગ્ર શતાબ્દિ વર્ષના મહોત્સવના કાર્યક્રમોમાં લાખો ભક્તોએ દર્શન તથા પ્રસાદનો લાભ લીધો.

“શ્રીકૃષ્ણાશ્રમ” માં નારાયણની કૃપાથી તેઓની પ્રેરણાથી અન્નક્ષેત્રની સેવા અપાઇ રહી છે. 2003માં રામનવમીના પાવન દિવસે ‘અગ્નિહોત્રી કૃષ્ણારામ ગુલાબરામ વ્યાસ ચેરિટેબલ ટ્રસ્ટ’ અંતર્ગત અન્નક્ષેત્રની સ્થાપના થઇ. ‘શ્રીકૃષ્ણાશ્રમ અન્નક્ષેત્ર’ માંથી વૃદ્ધ – અશક્ત - અપંગ – અનાથ – મંદબુદ્ધિ - નિરાધાર - નિ:સહાયોને તથા વિધવા - ત્યક્તા બહેનોને જ્ઞાતિ કે ધર્મ ના ભેદભાવ વગર દૈનિક એક ટંક શુદ્ધ સાત્વિક ભોજન અપાય છે. આ લોકોની પરિસ્થિતિ એવી પણ નથી હોતી કે તેઓ ક્યાંય જઇને દાન ગ્રહણ કરે. અત: તેઓના ઘેર જ ટિફિન પહોંચાડવામાં આવે છે. લાભાર્થીઓ પાસેથી “1 રૂપિયો” લેવામાં આવે છે. આ 1 રૂપિયો લેવાની પાછળ બે મુખ્ય આશય છે. પ્રથમ એ કે, લાભાર્થીઓનુ ગૌરવ સચવાય, તથા બીજુ કે શાસ્ત્રીય દ્રષ્ટિએ અન્નક્ષેત્રનું અન્ન ખાવાથી દોષ ન લાગે. 2017ના માર્ચ મહિના સુધી બે લાખ એંસી હજારથી પણ વધુ ટિફીન્સ પહોંચાડવામાં આવ્યા છે.તેઓ કહે છે કે, “ભૂખ્યાને અન્ન મળતા તેના અંતરમાંથી નિકળતા આશિર્વાદ તે સ્વયં ભગવાનની પ્રસન્નતાની અભિવ્યક્તિજ છે.”

સને ૨૦૧૬માં વિશ્વપ્રસિદ્ધ યાત્રાધામ ખેડબ્રહ્મા ખાતે, શ્રી અંબિકા માતાજી મંદિરમાં તેઓના અધ્યક્ષ સ્થાને “સહસ્રચંડી યાગ” એવમ્ “સુવર્ણના શ્રી યંત્રોનું ગર્ભગૃહમાં સ્થાપન” થયું.

સને ૨૦૧૮માં શ્રીકૃષ્ણાશ્રમ ખાતે પારદના શિવલિંગની પરિવાર સહિત પ્રતિષ્ઠા થઇ. તે વખતે ત્રિદિન સાધ્ય પંચકુંડી હોમાત્મક મહારૂદ્ર યગ્ન નું આયોજન થયું.

નડીઆદ ખાતે પણ તેઓ અનેક શૈક્ષણિક ધાર્મિક સંસ્થાઓ સાથે સંકળાયેલા છે. જુદાજુદા ધાર્મિક સંપ્રાદાયો તથા તેમના આચાર્યશ્રીઓ સાથે ઘનિષ્ઠ સંબંધ હોવાથી, જુદી જુદી શંકરાચાર્ય પીઠોના પીઠાધીશ શંકરાચાર્ય મહારાજશ્રીઓ, સ્વામિનારાયણ સંપ્રદાયના સંતો, વૈષ્ણવ સંપ્રદાયના સંતો તેમજ અન્ય ધાર્મિક નેતાઓ તેમના નડીઆદના નિવાસસ્થાને તથા શ્રીકૃષ્ણાશ્રમ, બોલુંદરામાં, યજ્ઞનારાયણના દર્શન કરવા માટે પધારેલા છે. શ્રીરંગ અવધૂતજી સાથે તેઓ આત્મીય ભાવથી જોડાયેલા હતા. પક્ષાપક્ષીથી દૂર રહીને જુદાજુદા રાજકીય નેતાઓ સાથે પણ તેઓ ગાઢ પરિચય ધરાવે છે.

જ્યોતિષશાસ્ત્રના પોતાના કાર્યક્ષેત્રમાં નિષ્ણાત તરીકે તેમની કિર્તી માત્ર ગુજરાત કે ભારત દેશ પૂરતી જ મર્યાદિત ન રહેતા સમગ્ર વિશ્વના અને દેશોમાં ફેલાયેલી છે. અસંખ્ય લોકો, તેમને મુંઝવતી સમસ્યાઓનો ઉકેલ તેમની પાસેથી આજે પણ મેળવે છે. 90 વર્ષની વયે પણ તેઓ અવિરત કર્મયોગમાં પ્રવૃત્ત છે. જનસેવાના ઉદ્દેશ્યથી તેઓએ અનેક વખત વિદેશયાત્રા પણ કરી છે. પોતાની અગ્નિહોત્ર તથા જ્યોતિષશાસ્ત્રની કૌટુંબિક પરંપરા જળવાઇ રહે તે માટે તેમના પરિવારજનોને આ વિદ્યાઓનાં જ્ઞાન આપી અપાવીને યોગ્ય રીતે તૈયાર કરેલા છે.

આમ, સમાજના અનેકવિધ ક્ષેત્રો સાથે સંકળાઇને તેઓ સર્વાંગી સમાજીક વિકાસમાં પોતાનો સક્રિય ફાળો આપી રહ્યા છે.